Presidentebeker: SA se drietal blink op laaste dagDie Internasionale span het Sondag, op die laaste dag, vir die eerste keer mededingend in die Presidentebeker-toernooi gelyk – en die drie Suid-Afrikaners in die span se bydrae was nie gering nie. Charl Schwartzel, Louis Oosthuizen en Branden Grace het Sondag vir 2½ punte van hulle span se 7½ punte in die enkelspelwedstryde gesorg. Nadat die Internasionale span die vierde dag net 3½ punte uit 18 gehad het en die vernedering van ŉ rekordtelling hulle in die gesig gestaar het, het hulle Sondag vier van die 12 enkelspelle gewen en ook drie wedstryde gedeel om hulle toernooitelling tot 11 te neem en 11-19 te verloor. Schwartzel, wat op die eerste drie dae gesukkel het, het Sondag met ŉ vaart uit die blokke gekom en was vroeg 4-voor teen Matt Kuchar. Hy moes teen die einde hard baklei, maar het nietemin met 1-voor gewen. Louis Oosthuizen het sy wedstryd teen Patrick Reed ook met 1-voor gewen en Branden Grace moes hard werk om sy wedstryd teen Dustin Johnson te red en met ŉ halwe punt uit die kragmeting te kom.